b"\n_START_ARTICLE_\nCol\xc2\xb7loblast\n_START_PARAGRAPH_\nEls col\xc2\xb7loblasts s\xc3\xb3n unes c\xc3\xa8l\xc2\xb7lules especialitzades que es troben en els tentacles de cten\xc3\xb2fors. S\xc3\xb3n un tipus de c\xc3\xa8l\xc2\xb7lules adhesives situades sobre els filaments pr\xc3\xa8nsils i que serveixen per a la captura de les preses. La primera observaci\xc3\xb3 d'un col\xc2\xb7loblast al microscopi va tenir lloc el 1844._NEWLINE_A la part anterior presenta una massa citoplasm\xc3\xa0tica en forma de campana, recoberta d'una s\xc3\xa8rie de gl\xc3\xb2buls glutinosos que s'adhereixen fortament a les preses i que \xc3\xa9s unida a la capa basal per dos filaments que travessen l'epidermis. Un dels filaments \xc3\xa9s citoplasm\xc3\xa0tic, espiralat i contr\xc3\xa0ctil, i l'altre \xc3\xa9s rectilini i representa el nucli estirat. En els col\xc2\xb7loblasts madurs manca el nucli i solament resta el filament contr\xc3\xa0ctil._NEWLINE_Un col\xc2\xb7loblast \xc3\xa9s molt similar a un cnidoblast, per\xc3\xb2 a difer\xc3\xa8ncia d'aquest, en comptes de posseir un arp\xc3\xb3 verin\xc3\xb3s, t\xc3\xa9 una mena de paleta que secreta una subst\xc3\xa0ncia enganxosa. De fet, aquestes c\xc3\xa8l\xc2\xb7lules es disposen en el parell de tentacles llargs dels cten\xc3\xb2fors, i secreten un l\xc3\xadquid visc\xc3\xb3s que conserva les seves propietats adhesives amb els quals atrapen el components m\xc3\xa9s petits del zoopl\xc3\xa0ncton, i despr\xc3\xa9s retracten els tentacles per portar el menjar a la boca._NEWLINE_Quan la c\xc3\xa8l\xc2\xb7lula que cont\xc3\xa9 el col\xc2\xb7loblast entra en contacte amb un \xc3\xb2rgan determinat, s'expandeix r\xc3\xa0pidament, i la part apical entra en adhesi\xc3\xb3 a ella. A difer\xc3\xa8ncia de cnidocits el col\xc2\xb7loblast no es destrueix; es replega a l'interior de la c\xc3\xa8l\xc2\xb7lula i, posteriorment, pot ser utilitzat un altre cop. De fet, el filament citoplasm\xc3\xa0tic, de gran elasticitat, no es trenca._NEWLINE_El col\xc2\xb7loblast pot ser un problema per als banyistes al mar. Per les seves caracter\xc3\xadstiques adhesives s'aferren accidentalment amb molta facilitat al cos i a les extremitats de les persones. Queden gaireb\xc3\xa9 completament enganxat a la pell i en estirar els fragments s'arrenca l'epidermis. L'exposici\xc3\xb3 de la ferida a l'aigua de mar, posa en contacte la part interna de la pell amb el l\xc3\xadquid salat i provoca un dolor agut i irritant. Tot i aix\xc3\xad, en principi, representa un risc menor per a la salut de l'afectat."